钦定古今图书集成/方舆汇编/职方典/第1252卷 > 《雁峰望岳亭记》刘黻
## 钦定古今图书集成/方舆汇编/职方典/第1252卷 > 《雁峰望岳亭记》刘黻

郡伯六峰，考《郡志》，得望岳亭遗址于回雁峰，命鼎建
以复其旧。既落成岳亭，与客登眺其上，乃叹曰：“伟哉
是亭也！南方之山，以衡为岳，与岱、华、嵩、恒并称于天
下。衡以祝融之外为天柱、为赤帝、为朝日、为轸宿、为
紫盖、为凤凰、为芙蓉、为集贤，与他峰之得名盖七十
有二，周回盘踞八九百里，可谓高且远矣。夫崔嵬耸
拔，上凌霄汉，下悬绝壑，岳之情也。苟得其情，则不必
穿云梯谷，穷奇越险，而岳已在吾胸次矣。不则，虽经
年历岁，峰峰而登，岩岩而数，亦徒然也。故孤峭轩挺，
励吾廉介之操也；拱北环峙，展吾藩服之诚也。至其
盘礡深厚，常永贞固，则祝吾天子之寿，欲万年也；林
深涧阻，杳不可见，则忆吾昔贤栖隐”之所，慨然于怀
也，“四时之候不同，而岳之为气亦异。春而蒸润，思所
以劳民劝农矣；夏而敷畅，思所以布德施惠矣；秋而
清肃，思所以明刑弼教矣；冬而凝结，思所以裕民盖
藏矣。或云腾而雨涸，其气之不交，政之缺乎？风烈而
雾合，其咎之豫兆而民之灾乎？于是重有警焉。”是不谓善取于岳而得其情耶？古称诸侯为方岳，《礼》，诸侯
祭境内山川。衡壤地千里，古诸侯大国也，岳在其境
内，长吏于分得祭之。若望岳而得其情，则心与职尽
矣。由是禋祀岳神之庭，对越在上，明德惟馨，于岳何
愧哉！且古之君子，稽礼以饬官，筑台以望祲祥，书云
物以候岁丰，登高赋诗，以纾情思，而纪成治，盖皆有
见于是也。亭之成，信大有功于民，岂徒然也哉！客曰：
“因亭以知政，因政以怀贤，吾于六峰有遐思矣。请刻
石以告后来，使无忘所自也。”六峰讳循义，字时行，浙
之鄞县人，癸未进士，由侍御擢今官。公廉有惠政云。